DA Den Europæiske Unions Tidende L 195/6

KOMMISSIONENS FORORDNING (EF) Nr. 696/2008

af 23. juli 2008

om gennemførelsesbestemmelser til Rådets forordning (EF) nr. 104/2000 for så vidt angår udvidelse af visse regler, som er fastsat af producentorganisationerne inden for fiskerivaresektoren, til også at omfatte ikke-medlemmer

(kodificeret udgave)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter (1), særlig artikel 7, stk. 10, og

ud fra følgende betragtninger:

(1) Kommissionens forordning (EF) nr. 1886/2000 af 6. september 2000 om gennemførelsesbestemmelser til Rådets forordning (EF) nr. 104/2000 for så vidt angår udvidelse af visse regler, som er fastsat af producentorganisationerne inden for fiskerivaresektoren, til også at omfatte ikke-medlemmer (2) er blevet ændret væsentligt (3). Forordningen bør af klarheds- og rationaliseringshensyn kodificeres.

(2) Det er nødvendigt at fastlægge kriterier for at vurdere, hvilken repræsentativitet de producentorganisationer i fiskerisektoren har, hvis regler foreslås udvidet til at gælde for ikke-medlemmer. Disse kriterier bør både omfatte den andel af de samlede mængder af den pågældende art, som markedsføres af organisationens medlemmer, og den andel af fiskere i det pågældende område, der er medlemmer af organisationen. Det er også nødvendigt at fastsætte specifikke repræsentativitetskriterier for akvakultursektoren.

(3) For at samordne gennemførelsen af disse foranstaltninger bør det fastlægges, hvilke produktions- og afsætningsregler der skal udvides til at gælde for ikke-medlemmer i fiskeri- og akvakultursektoren. Af samme grund bør det fastsættes, i hvilket led disse udvidede regler skal gælde.

(4) Der bør for at opretholde en vis stabilitet med hensyn til de betingelser, hvorunder fiskeriprodukterne markedsføres, fastsættes en mindsteperiode for anvendelsen af de pågældende regler.

(5) De medlemsstater, der beslutter at gøre de regler, der besluttes af en producentorganisation, obligatoriske, skal forelægge dem for Kommissionen til undersøgelse. Det er derfor nødvendigt nærmere at fastlægge, hvilke oplysninger der skal forelægges Kommissionen.

(6) Medlemsstaterne og Kommissionen skal offentliggøre oplysninger om udvidelse af reglerne, som kan have indflydelse på sektoren.

(7) Der bør gælde samme krav om meddelelse til Kommissionen og om offentliggørelse for ændringer af de regler, der er udvidet til at omfatte ikke-medlemmer.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer —

UDSTEDT FØLGENDE FORORDNING:

Artikel 1

1. Den produktion og afsætning, som en producentorganisation i fiskerisektoren tegner sig for, anses for at være tilstrækkeligt repræsentativ i det område, inden for hvilket dens regler foreslås udvidet, hvis:

a) producentorganisationen eller dens medlemmer af de arter, for hvilke reglerne skal anvendes, samlet afsætter over 65 % af de afsatte mængder, og

b) antallet af fiskere om bord på de fartøjer, som medlemmerne af producentorganisationen driver, overstiger 50 % af det samlede antal fiskere, der er hjemmehørende i området, og som de regler, der skal udvides, vil komme til at gælde for.

2. Ved anvendelsen af stk. 1, litra a), skal der tages hensyn til de mængder, der blev afsat i det foregående fangstår.

3. Ved beregningen af den procentsats, der omhandles i stk. 1, litra b), tages fiskere om bord på fartøjer med en længde overalt på højst 10 m i betragtning på grundlag af forholdet mellem de mængder, som disse fiskere har afsat, og de samlede mængder, der er afsat i det pågældende område.

4. Den produktion og afsætning, som en producentorganisation i akvakultursektoren, jf. artikel 3, litra d), i Rådets forordning (EF) nr. 1198/2006 (4), tegner sig for, anses for at være tilstrækkeligt repræsentativ i det område, inden for hvilket dens regler foreslås udvidet, hvis producentorganisationen eller dens medlemmer af de arter, for hvilke reglerne skal anvendes, samlet afsætter over 40 % af den producerede mængde.

5. Ved anvendelsen af stk. 4 skal der tages hensyn til de mængder, der blev afsat i det foregående produktionsår.

Artikel 2

1. De produktions- og afsætningsregler, der omhandles i artikel 7, stk. 1, litra a), i forordning (EF) nr. 104/2000, skal omfatte oplysninger om:

a) de udbudte produkters kvalitet, størrelse eller vægt, og præsentationsform

b) prøveudtagning, salgsbeholdere, emballage og mærkning samt eventuel anvendelse af is

c) betingelserne for afsætning i første led, der kan omfatte regler om rationel afsætning af produktionen med henblik på at stabilisere markedet.

2. I akvakultursektoren kan de regler, der omhandles i stk. 1, omfatte foranstaltninger vedrørende udsætning af ungfisk eller indgreb på andre stadier af livscyklen for de akvakulturfiskearter, som reglerne vil komme til at gælde for, eller bestemmelser for høst eller oplagring, herunder nedfrysning af eventuel overskudsproduktion.

Artikel 3

Anvendelsesperioden for de regler, der skal udvides til at omfatte ikke-medlemmer, skal mindst være 90 dage.

Artikel 4

Når en medlemsstat beslutter at udvide visse regler, som er fastsat af en producentorganisation, til også at omfatte ikke-medlemmer, skal den i artikel 7, stk. 3, i forordning (EF) nr. 104/2000 omhandlede meddelelse til Kommissionen mindst omfatte:

a) navn og adresse på den pågældende producentorganisation

b) alle oplysninger, der er nødvendige for at vise, at organisationen er repræsentativ, især ved henvisning til de kriterier, der omhandles i artikel 1 i nærværende forordning

c) de pågældende regler

d) begrundelsen for reglerne understøttet af relevante oplysninger

e) det geografiske område, hvor det påtænkes at gøre reglerne obligatoriske

f) reglernes varighed

g) ikrafttrædelsesdatoen.

Artikel 5

Medlemsstaterne offentliggør de regler, som de har besluttet at gøre obligatoriske, senest otte dage før deres ikrafttrædelse.

Artikel 6

Artikel 4 og 5 gælder for alle ændringer af de regler, der udvides til at gælde for ikke-medlemmer.

Artikel 7

Kommissionen offentliggør i Den Europæiske Unions Tidende de beslutninger, hvorved den i overensstemmelse med artikel 7, stk. 3, andet afsnit, andet led, og artikel 7, stk. 5, i forordning (EF) nr. 104/2000 erklærer en udvidelse af regler for ugyldig.

Artikel 8

Forordning (EF) nr. 1886/2000 ophæves.

Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag II.

Artikel 9

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 23. juli 2008. På Kommissionens vegne José Manuel BARROSO Formand

(1) EFT L 17 af 21.1.2000, s. 22. Senest ændret ved forordning (EF) nr. 1759/2006 (EUT L 335 af 1.12.2006, s. 3).

(2) EFT L 227 af 7.9.2000, s. 11. Ændret ved forordning (EF) nr. 1812/2001 (EFT L 246 af 15.9.2001, s. 5).

(3) Se bilag I.

(4) EUT L 223 af 15.8.2006, s. 1.